Neuvoston päätöslauselma, annettu 18 päivänä joulukuuta 1997, yhteisön strategiasta yhdistetyn lämmön ja sähkön tuotannon edistämiseksi



Virallinen lehti nro C 004 , 08/01/1998 s. 0001 - 0002



NEUVOSTON PÄÄTÖSLAUSELMA, annettu 18 päivänä joulukuuta 1997, yhteisön strategiasta yhdistetyn lämmön ja sähkön tuotannon edistämiseksi (98/C 4/01) EUROOPAN UNIONIN NEUVOSTO, joka ottaa huomioon Euroopan unionin energiapolitiikkaa koskevasta valkoisesta kirjasta 8 päivänä heinäkuuta 1996 annetun neuvoston päätöslauselman (1), jossa katsotaan, että energiatehokkuudella voidaan edistää merkittävästi ympäristön turvallisuutta ja terveellisyyttä, vähentää yhteisön riippuvuutta energialähteistä ja vaikuttaa edistävästi taloudelliseen kasvuun ja työllisyyteen, ottaa huomioon 3 päivänä joulukuuta 1996 tehdyt ilmastonmuutosta ja energia-alaa koskevat neuvoston päätelmät, joissa todetaan, että energiapolitiikalle on aktiivisesti edistettävä ilmastonmuutoksen vastaisia toimia ja että energia-alan olisi aktiivisesti ja varhaisessa vaiheessa osallistuttava asiaan liittyvien politiikkojen kehittämiseen esimerkiksi energiatehokkuuteen liittyvillä aloitteilla, ottaa huomioon 27 päivänä toukokuuta 1997 tehdyt neuvoston päätelmät, joissa komissiota kehotetaan laatimaan yhdistetyn lämmön ja sähkön tuotannon edistämistä koskeva yhteisön toimintasuunnitelma, ottaa huomioon kasvua, kilpailukykyä ja työllisyyttä koskevan valkoisen kirjan, jonka mukaan puhtaat teknologiat ovat avain tulevaan taloudelliseen hyvinvointiin ja että on tärkeää hyödyntää taloudellisia keinoja ja kannustimia ja/tai soveltuvin osin verotuksellisia keinoja ulkoisten kustannusten ja ympäristöön liittyvien etujen huomioon ottamiseksi ja parantaa siten energiatehokkaiden menetelmien kilpailuasemaa, ottaa huomioon ilmastonmuutosta koskevan Yhdistyneiden Kansakuntien puiteyleissopimuksen osapuolten kolmannen konferenssin ja Euroopan yhteisöjen tässä yhteydessä omaksuman neuvotteluaseman, ja ottaa huomioon ehdotuksen Euroopan yhteisöjen energia-alalla toteuttamia toimia koskevaksi energia-alan puiteohjelmaksi, ja katsoo, että komission ehdotus, jonka mukaan yhdistetyn lämmön ja sähkön tuotannon kokonaisosuus kaksinkertaistuu, koskee koko yhteisöä, 1) PANEE TYYTYVÄISENÄ MERKILLE komission esittämän tiedonannon yhteisön strategiasta yhdistetyn lämmön ja sähkön tuotannon edistämiseksi ja sen kehittämisen esteiden poistamiseksi, 2) KOROSTAA, että yhdistetty lämmön ja sähkön tuotanto edustaa tehokasta energialähteiden käyttöä ja saattaa siten olla yksi tärkeimmistä hiilidioksidipäästöjen vähentämiseen vaikuttavista tekijöistä, 3) TOTEAA, että Kiotossa joulukuussa 1997 pidettävän ilmastonmuutosta koskevan Yhdistyneiden Kansakuntien puiteyleissopimuksen osapuolten kolmannen konferenssin perusteella energian tuotannolla ja käytöllä on merkittävä asema tärkeimpien kasvihuonekaasujen, kuten hiilidioksidin, vähentämisessä, 4) KATSOO, että yhdistetystä lämmön ja sähkön tuotannosta peräisin olevan energian tehokas käyttö voi edistää paitsi Euroopan unionin ympäristöpolitiikkaa myös unionin ja sen jäsenvaltioiden kilpailuasemaa sekä toimitusvarmuutta, 5) TOTEAA, että yhdistetyn lämmön ja sähkön asema on nykyisin huomattavan erilainen eri jäsenvaltioissa ja että erilaiset tilanteet on otettava huomioon, mukaan luettuna yhdistetyn lämmön ja sähkön käyttö kaukolämmityksessä ja/tai teollisuudessa; maakohtaisen arvioinnin on perustuttava polttoainetehokkuutta koskeviin merkitseviin tietoihin; ja toteaa erilaisten yhdistetyn lämmön ja sähkön teknologioiden väliset taloudelliset erot, 6) VAHVISTAA, että tavoitteena on sellaisen strategian luominen, joka johtaa yhdistetyn lämmön ja sähkön aiempaa tehokkaampaan käyttöön ottaen huomioon jäsenvaltioissa vallitsevat erilaiset tilanteet. Komission tiedonannossa ohjeelliseksi tavoitteeksi esitetty yhdistetyn lämmön ja sähkön kokonaisosuuden kaksinkertaistaminen koko yhteisössä vuoteen 2010 mennessä voisi olla hyödyllisenä ohjeena toimien tehostamiseksi kaikilla tasoilla, 7) KOROSTAA, että vaikka tietyillä aloilla toimintaa voidaan toteuttaa yhteisön tasolla, päävastuu yhdistetyn lämmön ja sähkön edistämisestä on jäsenvaltioilla, 8) KOROSTAA, että jäsenvaltioiden ja yhteisön on toimivaltansa puitteissa aktiivisesti edistettävä yhdistetyn lämmön ja sähkön käyttöä edistämällä tarvittaessa yhdistetyn lämmön ja sähkön markkinoita ja poistamalla näiden markkinoiden esteet, 9) KATSOO, että muun muassa seuraavat toimenpiteet voisivat edistää yhdistettyä lämmön ja sähkön tuotantoa: - yhteisön ohjelmien aiempaa tehokkaampi käyttö talousarvion asettamissa rajoissa, - teollisuuden ja palvelualan kanssa tehtävien sopimusten tukeminen, - ulkoisten kustannusten ja ympäristöetujen sisällyttäminen hintoihin, - tarvittaessa rahoitus- ja/tai verotuskeinot, - yhteisön energiamarkkinoiden vapautumisen vaikutusten seuraaminen, - toimet, joilla kannustetaan markkinatoimijoita ostamaan yhdistetystä lämmön ja sähkön tuotannosta peräisin olevaa energiaa, - järjestelyt kaukolämmitys- ja jäähdytysjärjestelmien edistämiseksi, - toimet, joilla tuetaan tutkimuksen ja teknologian kehittämistä, 10) USKOO, että energiamarkkinoiden vapautumisessa ja ulkoisten kustannusten ja ympäristöön liittyvien etujen hintoihin sisällyttämisessä olisi otettava huomioon yhdistetyn lämmön ja sähkön tuotannon kehittyminen normaaleissa markkinaolosuhteissa, mutta voidaan tarvita vielä toimenpiteitä, yhdistetyn lämmön ja sähkön tuotannon, mukaan lukien kauko- ja teollisuuslämmitys ja -jäähdytys, tukemiseksi ja sen varmistamiseksi, ettei sitä syrjitä, 11) KEHOTTAA komissiota jatkamaan työtään yhdistetyn lämmön ja sähkön tuotannon edistämiseksi edellä esitettyjen periaatteiden pohjalta. (1) EYVL C 224, 1.8.1996, s. 1.